Debate: Large transport infrastructure projects in the EU
Date: MONDAY, 12 JUNE 2023
Speaker: Andrey Novakov
Country: France
Language: BG

За съжаление обаче, в наши дни темпото, с което строим подобни емблематични проекти, се забави изключително. Ако можем да вярваме на Европейската сметна палата, а аз ѝ вярвам доста, според неин доклад средните забавяния на такива големи инфраструктурни проекти в Европа е между 11 и 15 години. Аз пътувам доста. И в моята България, и в цяла Европа, и трябва да ви кажа, че има хора, които не вярват, че ще доживеят да видят прокопан нов тунел под Алпите или високоскоростна жп линия, или нова магистрала, заради новите тежки административни изисквания, които често пъти Европа налага.  На всичкото отгоре има и едно ново обстоятелство. Сменят се програмни периоди, сменят се оперативни програми, идват нови приоритетни оси, нови правителства, нови министри и нови кметове, нови идеи, нови приоритети. И накрая от това страдат хората, защото големите проекти не се довършват и се забавят изключително. И това трябва да спре, защото за тези 11 или 15 години, в които ние се бавим да довършим нещо, в Китай вероятно построяват много повече от това, което правим ние, в пъти. Знам, че средата е друга, знам, че изискванията са други. Все пак Европа трябва да е конкурентна и да не позволява да изостава още повече заради политически или административни пречки.  Къде е решението? Първо, Европа трябва да има ясна дефиниция за това какво е голям инфраструктурен проект. Дефинициите ще дадем всички ние тук, ще определим какво е голям инфраструктурен проект, а след това ще направим така, че да има ускорена процедура, специален мониторинг от Европейската комисия и бърза писта за тези проекти. Това има за цел да направи Европейската комисия още по-ангажирана в процеса по изграждането на тези проекти и смяната на едно правителство с друго да не попречи на извършването на този проект и на неговия строеж. Не бива важен проект, който вече е започнал, да бъде спрян, само защото един министър се е сменил с друг. Аз вярвам, че това нещо е ключът за по-бързия строеж в Европа, особено на онези проекти, които променят изцяло нейния облик.  Не трябва да допускаме това, което се случи с плановете за възстановяване и устойчивост. Те се превърнаха в конкуренция на оперативните програми и започнаха да си пречат. Така в някои държави или изостават новия програмен период и оперативните програми, или не се работи по плана за възстановяване и устойчивост. Нещо много важно. Трябва да променим и начина си на мислене, Ковид е зад нас, уроците са научени, но на една крачка от Европа се води война. Има инструмент, от който не се възползваме достатъчно и той е този за военна мобилност. Трябва да инвестираме повече в онази инфраструктура, която в мирно време може да бъде използвана от все повече хора, от бизнеса, от туристи, но ако не дай Боже се наложи да може да бъде използвана и по друго направление. Аз вярвам, че довършването на ТЕN-Т мрежата е от изключителна важност и затова в нашия стремеж да я довършим, трябва да имаме предвид Източното партньорство и Украйна като наши съюзници и държави, с които ще работим във все по-тясна връзка.  Накрая има един проект, който следя изключително отблизо за високоскоростна жп линия между София и Бургас, особено в отсечката между Елин Пелин и Костенец. Половин милиард лева променят облика на цял един регион, на цяла една държава и за пръв път от 100 години насам се строи нещо такова. Това променя и мисленето на хората. Те започват да вярват в Европа, защото Европа е повярвала в тях и им е помогнала с такава инвестиция.